ddrg/super_eurlex huggingface dataset:
FI Euroopan unionin virallinen lehti CE 88/439

(2004/C 88 E/0445)

KIRJALLINEN KYSYMYS E-2843/03

esittäjä(t): Astrid Thors (ELDR) komissiolle

(25. syyskuuta 2003)

Aihe: Lasten sijoittaminen laitoksiin Latviassa

Neuvosto pitää hyvin tärkeänä, että ehdokasvaltiot kunnioittavat Kööpenhaminan Eurooppa-neuvoston vahvistamia liittymisen poliittisia kriteereitä, ennen kaikkea niitä, jotka koskevat demokratiaa, oikeusvaltiota, ihmisoikeuksia ja vähemmistöjen suojelua (H-0350/03, 4. kesäkuuta 2003 päivätty neuvoston vastaus).

Onko komissio missään vaiheessa kiinnittänyt huomiota lasten olosuhteisiin Latvian lastenkodeissa, kun otetaan huomioon, että komissio on aktiivisesti pyrkinyt ottamaan käyttöön vastaavia strategioita muissa hakijamaissa?

Günter Verheugenin komission puolesta antama vastaus

(22. lokakuuta 2003)

Vuoden 1997 lausunnon jälkeen komissio on todennut vuosittain laatimissaan säännöllisissä kertomuksissa, että Latvia täyttää edelleen niin kutsutut Kööpenhaminan poliittiset kriteerit, jotka koskevat demokratiaa, oikeusvaltioperiaatetta sekä ihmisoikeuksien ja vähemmistöjen oikeuksien kunnioittamista. Latvia on jatkanut tähän alaan liittyvien avoimien kysymysten käsittelyä.

Lasten oikeuksien osalta Latvia on ratifioinut useita yleissopimuksia, kuten lasten oikeuksien käyttöä koskevan eurooppalaisen yleissopimuksen (toukokuu 2001) ja myös lasten huoltoa koskevien päätösten tunnustamisesta ja täytäntöönpanosta ja lasten palauttamisesta tehdyn eurooppalaisen yleissopimuksen (huhtikuu 2002). Siirtymävaiheessa olevan maan ilmeisistä budjettirajoituksista huolimatta Latvia jatkaa investointeja sosiaalialan laitosten, muun muassa lastenkotien, ajantasaistamiseen.

Latvialla on ensisijainen vastuu lapsia koskevasta politiikastaan. Komissio on kuitenkin tarjonnut apua hankkeisiin alan kansalaisjärjestöjen välityksellä horisontaalisen Access-ohjelman puitteissa tukeakseen latvialaisten lasten ja lastenkotien tilannetta. Tämä tuki on ohjattu lapsista huolehtiville laitoksille, kuten orpokodeille, kouluille, joissa on ”ongelmalapsia”, päivätukikeskuksille, jotka on tarkoitettu epäsuotuisista oloista kärsiville lapsille ja perheille, joilla on sosiopsykologisia sekä kuntouttamiseen ja sopeuttamiseen liittyviä tarpeita, sekä lisäksi sosiaalisista ja terveydellisistä ongelmista kärsiville lapsille, muun muassa katulapsille ja hyväksikäytetyille lapsille.

Komissio seuraa jatkossakin Latvian tilannetta liittymiseen asti. Taloudelliseen ja sosiaaliseen koheesion liittyvä parhaillaan meneillään oleva lupaava kehitys sekä tulevien rakennerahastojen saatavuus edistävät varmasti osaltaan sosiaalisten laitosten, muun muassa latvialaisten lastenkotien, lisäparannuksia ja ajantasaistamista.
FI Euroopan unionin virallinen lehti CE 78/725

(2004/C 78 E/0775)

KIRJALLINEN KYSYMYS E-1795/03

esittäjä(t): Terence Wynn (PSE) komissiolle

(28. toukokuuta 2003)

Aihe: Kolmansissa maissa valmistetut tuotteet

Miksi komissio sallii sen, että EU:hun tuodaan kolmansissa maissa valmistettuja tuotteita, jotka eivät täytä terveys-, turvallisuus- ja ympäristönormeja, joita EU:n yritysten on noudatettava? Onko komissio samaa mieltä, että jos tällaisten tuotteiden tuonti EU:hun sallitaan, se vaikuttaa suoraan yhteisön teollisuustyöpaikkojen vähenemiseen?

Erkki Liikasen komission puolesta antama vastaus

(14. heinäkuuta 2003)

Kaikkia Euroopan unionin alueella kaupan pidettäviä tuotteita koskevat niiden alkuperämaasta riippumatta samat tekniset määräykset, joilla pyritään varmistamaan erilaisten tuotteiden turvallisuus ja se, että tuotteet täyttävät tietyt terveydellisyyteen ja/tai ympäristön suojeluun liittyvät vaatimukset.

Valmistajille yhtenäismarkkinoilla asetetut vaatimukset ovat siis samat valmistajan kotimaasta riippumatta. Tuotteiden turvallisuudesta annetut tai tuotteiden terveydellisyyteen tai ympäristön suojelemiseen liittyviä vaatimuksia koskevat Euroopan yhteisön direktiivit saattavat siis rajoittaa kokonaan tai osittain tuotteiden saattamista yhteisön markkinoille.

Komissio on myös ryhtynyt toimiin, joiden tarkoituksena on edistää Euroopan unionissa sovellettavien sääntelyperiaatteiden omaksumista eräissä maissa (erityisesti unionin tärkeimmissä kauppakumppanimaissa) sekä yrityspolitiikan tasolla että eri toimialojen käytäntöjen yhtenäistämisessä koskevissa kysymyksissä. Näiden ennakkotoimien eräänä tavoitteena on edistää yhteisön lainsäädännön tunnettuutta ja noudattamista kolmansissa maissa toimivien valmistajien keskuudessa.
5.

Eläinperäisen ruuan ja ruokatuotteiden maahantuonnin valvontaa on yhdenmukaistettu. Se tarkoittaa, että kaikki asiakirjat, myös terveystodistukset, on tarkistettava ja että erät on tunnistettava. Riskin vakavuuden mukaan tietty osuus eristä tarkastetaan fyysisesti. Tähän voi kuulua laboratoriokokeita. Jos epäkohtia löydetään, tarkastuksen suorittavan jäsenvaltion on testattava kymmenen seuraavaa samasta paikasta peräisin olevaa erää. Jäsenvaltion on myös tiedotettava asiasta muille jäsenvaltioille ja komissiolle elintarvikkeita ja rehuja koskevaa nopeaa tietojenvaihtojärjestelmää käyttäen. Komission ja jäsenvaltioiden on lisäksi ryhdyttävä kaikkiin mielestään tarpeellisiin toimiin kuluttajien ja eläinten terveyden suojelemiseksi. Komissio onkin usein ryhtynyt kolmansista maista tapahtuvaan maahantuontiin liittyviin turvatoimiin. Turvatoimet vaihtelevat täydellisistä tai osittaisista tuontikielloista sekä laitosten hyväksynnän väliaikaisesta peruuttamisesta siihen, että kaikki tietystä paikasta peräisin olevat erät testataan. Jos luottamus maahantuontia harjoittavan kolmannen maan viranomaisiin menetetään kokonaan, komissio voi poistaa maan niiden hyväksyttyjen kolmansien maiden luettelosta, joista jäsenvaltiot saavat tuoda maahan kyseistä tuotetta. Parantaakseen entisestään maahantuonnin valvontajärjestelmää komissio valmistelee uutta tietokantajärjestelmää, jonka nimi on Traces (Trade Control and Expert System). Uudessa järjestelmässä on nykyisen Animo-järjestelmän ja viivästyneen Shift-järjestelmän toiminteet. Toteutettavuus-tutkimus esiteltiin elokuussa 2003. Jäsenvaltiot sopivat äskettäin järjestelmän kehittämisen rahoituksesta. Traces-järjestelmä on tarkoitus ottaa käyttöön 1. huhtikuuta 2004.
FI Euroopan unionin virallinen lehti CE 88/437

(2004/C 88 E/0442)

KIRJALLINEN KYSYMYS P-2727/03

esittäjä(t): Antonio Tajani (PPE-DE) komissiolle

(10. syyskuuta 2003)

Aihe: Telekom Serbia

Italian entinen varaulkoasiainministeri ja nykyinen Italian vasemmistopuolueen puoluesihteeri Piero Fassino on väittänyt Euroopan unionin edistäneen investointeja Serbiaan diktaattori Milosevicin aikana.

Voiko komissio ilmoittaa, pitääkö edellä esitetty väite paikkaansa?

Mikä yhteisöjen elin on kannustanut eurooppalaisia yrityksiä tekemään investointeja diktaattori Milosevicin hallitsemaan maahan? Missä muodossa tämä kannustaminen tapahtui?

Millä yhteisön elimellä on lupa edistää unionin rajojen ulkopuolelle ja erityisesti entisen Jugoslavian alueelle suuntautuvia investointeja?

Tietääkö komissio, että Haagin tuomioistuimelle toimitetuista, Slobodan Milosevicin salaista varallisuutta koskevista YK:n tutkinta-asiakirjoista käy ilmi, että Italiasta on maksettu noin 500 miljoonaa euroa off shore -yritykselle, jonka kotipaikka on Kyproksella?

Tietääkö komissio, että YK:n tutkijat pitävät tätä summaa osana hinnasta, jonka Telecom Italia maksoi osuudesta (29 prosenttia) Telekom Serbiaan?

Onko komissiolla hallussaan tietoja, joita voitaisiin hyödyntää tutkinnassa, jolla pyritään löytämään taloudelliset lähteet, joihin Milosevicin salainen varallisuus perustui?

Mitä komissio aikoo tehdä asian selvittämiseksi?

Christopher Pattenin komission puolesta antama vastaus

(10. lokakuuta 2003)

Kun Euroopan yhteisö ei ole määrännyt kolmatta maata koskevan EU:n yhteisen kannan perusteella talous-tai rahoituspakotteita, eurooppalaiset yritykset saavat tehdä investointeja kyseiseen maahan. On syytä huomata, että ajankohtana, johon arvoisa parlamentin jäsen ilmeisesti viittaa kysymyksessään, Jugoslavian liittotasavaltaan ei sovellettu yhteisön lainsäädännön mukaista investointikieltoa. Unionin toimielimet eivät sinällään ”myönnä lupia” unionin ulkopuolisiin investointeihin eivätkä ”kannusta” niitä.

Komissio ei pysty kommentoimaan entisen Jugoslavian alueella tehtyjä rikoksia käsittelevän sotarikostuomioistuimen (ICTY) eikä muiden lainvalvontaviranomaisten tässä asiassa tekemiä tutkimuksia, vaikka se tekee tiivistä yhteistyötä niiden kanssa.
FI Euroopan unionin virallinen lehti CE 88/379

(2004/C 88 E/0385)

KIRJALLINEN KYSYMYS E-1960/03

esittäjä(t): Elspeth Attwooll (ELDR) komissiolle

(13. kesäkuuta 2003)

Aihe: Maantieliikenteen johtajat

Onko komissio sitä mieltä, että jäsenvaltion on soveltaakseen asianmukaisesti maanteiden tavara- ja henkilöliikenteen harjoittajien ammattiin pääsyä koskevaa neuvoston direktiiviä 96/26/EY (1) edellytettävä, että maanteiden liikenteenharjoittajat sananmukaisesti palkkaavat direktiivin kaikki vaatimukset täyttävän maantieliikenteen johtajan (eli tekevät työntekijän ja työnantajan välisen työsopimuksen kansallisen lainsäädännön mukaisesti) eivätkä tee erillistä sopimusta tämän palveluista (kuten sopimus palveluntarjoajan kanssa maantieliikenteen johtamispalveluista)?

Loyola de Palacion komission puolesta antama vastaus

(16. heinäkuuta 2003)

Maanteiden kansallisen ja kansainvälisen tavara- ja henkilöliikenteen harjoittajien ammattiin pääsystä sekä tutkintotodistusten, todistusten ja muiden muodollista kelpoisuutta osoittavien asiakirjojen vastavuoroisesta tunnustamisesta sekä toimenpiteistä näiden liikenteenharjoittajien sijoittautumisvapauden tehokkaan käyttämisen edistämiseksi 29. huhtikuuta 1996 annetun neuvoston direktiivin 96/26/EY 3 artiklan 1 kohdassa säädetään, että jos liikenteenharjoittaja on luonnollinen henkilö, joka ei täytä säädettyä ammatillisen pätevyyden vaatimusta, hänen on nimettävä liikenteen johtaja, joka täyttää direktiivin vaatimukset hyvästä maineesta ja ammattitaidosta ja joka johtaa yrityksen kuljetustoimintaa jatkuvasti ja tosiasiallisesti. Jos liikenteenharjoittaja ei ole luonnollinen henkilö, yrityksen kuljetustoiminnasta jatkuvasti ja tosiasiallisesti vastaavan liikenteenjohtajan on kuitenkin täytettävä hyvää mainetta ja ammatillista pätevyyttä koskevat edellytykset.

Komissio huomauttaa, että liikenteen johtajan on joka tapauksessa johdettava yrityksen kuljetustoimintaa jatkuvasti ja tosiasiallisesti. Direktiivin noudattaminen on arvioitava tämän kriteerin perusteella. Direktiivissä ei kuitenkaan oteta kantaa siihen, onko vaatimus täytettävä suoraan palkkaamalla liikenteen johtaja vai erinäisillä sopimusjärjestelyillä. Siten kumpaakaan vaihtoehtoa ei tule pitää automaattisesti poissuljettuna.

(1) EYVL L 124, 23.5.1996, s. 1.
FI Euroopan unionin virallinen lehti CE 88/150

(2004/C 88 E/0159)

KIRJALLINEN KYSYMYS P-3485/03

esittäjä(t): Torben Lund (PSE) komissiolle

(17. marraskuuta 2003)

Aihe: ETA, Norja ja EU-työntekijöiden verotus

Norja on tunnetusti EU:n ulkopuolella, mutta kuuluu sisämarkkinoihin, joilla ovat voimassa työntekijöiden vapaan liikkuvuuden ja kaikkien kansalaisten yhtäläisen kohtelun periaatteet. Siitä huolimatta Norjan hallitus on säätänyt lain, joka on tullut voimaan 1. tammikuuta 2003, jonka mukaan mm. Norjassa työssä olevat EU:n kansalaiset joutuvat maksamaan veroa asunnon ja matkakohteen välisestä matkasta (tässä konkreettisessa tapauksessa matkakohde on helikopteriterminaali/porauslautta). Norjassa työssä olevia Norjan kansalaisia ei veroteta tässä yhteydessä.

Norjassa asuvilla ulkomaalaisilla on oikeus 15 prosentin verovähennykseen, koska he eivät käytä Norjan kulttuuripalveluja ja julkisia palveluja samassa mitassa kuin norjalaiset. Toisaalta heidän lainojensa korot eivät ole vähennyskelpoisia jne.

Tässä yhteydessä pyydän komissiota ilmoittamaan, missä määrin Norjan sallitaan säätää verolakeja, jotka kohtelevat Norjassa asuvia EU:n kansalaisia ja Norjassa työssä olevia norjalaisia eriarvoisella tavalla. Pyydän komissiota ilmoittamaan myös, ovatko matkustamista koskevat Norjan verolait sopusoinnussa Norjan EU:n kanssa tekemien sopimusten kanssa, ja syrjivätkö ne työntekijöitä, jotka ovat EU:n kansalaisia. Lopuksi pyydän komissiota ilmoittamaan, mihin toimiin se aikoo ryhtyä siinä tapauksessa, että Norja on säätänyt syrjiviä lakeja.

Frits Bolkesteinin komission puolesta antama vastaus

(19. joulukuuta 2003)

Komissio ei ole tätä ennen kuullut arvoisan parlamentin jäsenen esiin tuomasta ongelmasta. Kun sovellettavia oikeudellisia säädöksiä ei kuitenkaan ole käytettävissä, komissio voi ainoastaan viitata siihen tosiasiaan, että maassa asuvien ja ulkomailla asuvien erottelu verotuksessa on verotuksen yleinen peruspiirre, jonka yhteisöjen tuomioistuin on 14. helmikuuta 1995 antamassaan tuomiossa (asia C-279/93, Schumacker) hyväksynyt: periaate ei sen mukaan ole ristiriidassa yhteisön oikeuden kanssa. Jos ulkomailla asuvien tilanne kuitenkin on verrattavissa maassa asuvien tilanteeseen, ulkomailla asuvia ei saa verottaa raskaammin kuin maassa asuvia.

Koska Euroopan vapaakauppajärjestön EFTAn valvontaviranomaisen erityistehtävänä on seurata ja valvoa ETA- ja EFTA-valtioiden Euroopan talousalueesta tekemän sopimuksen (ETA-sopimuksen) soveltamista, komissio välittää esiin tuodun ongelman edelleen EFTAn valvontaviranomaiselle ja pyytää sitä ryhtymään tarvittaviin jatkotoimiin.
FI Euroopan unionin virallinen lehti CE 88/138

(2004/C 88 E/0146)

KIRJALLINEN KYSYMYS E-3263/03

esittäjä(t): Erik Meijer (GUE/NGL) komissiolle

(4. marraskuuta 2003)

Aihe: Wallonian alueen valtuudet sallia aseiden vienti ja aseiden käyttö Nepalin kansan sortamiseksi

1. Onko komissio tietoinen, että Nepalin valtio on ostanut belgialaiselta aseita tuottavalta yritykseltä 5 500 konepistoolia sen sijaan, että rahoitus olisi käytetty köyhyyden torjumiseen, koulutukseen, terveydenhuoltoon ja vaalien järjestämiseen ja että aseet ovat valmiina käyttöön jo vuoden kuluttua tilauksen jättämisestä?

2. Onko komissio myös tietoinen, että näiden aseiden toimituksen jälkeen Nepalin kuningaskunnan hallitus ja armeija ovat päättäneet vuoden 2003 alkupuolella aloitetun vuoropuhelun opposition kanssa ja että aseita käytetään Länsi-Nepalissa aseistamattomien kansalaisten surmaamiseen, joiden epäillään mahdollisesti protestoivan tämän valtion perinteistä kansalaisten epätasa-arvoista tilannetta vastaan?

3. Katsooko komissio, että aseiden vienti Nepalin kaltaiselle konfliktialueelle tällaisten tavoitteiden toteuttamiseksi on yhdenmukainen aseiden vientiä koskevien yhteisön käytännesääntöjen kanssa?

4. Koskevatko käytännesäännöt ainoastaan EU:n jäsenvaltioita, tai niiden alueita, kuten Wallonian aluetta, jolle Belgian hallitus on antanut valtuudet viedä aseita ja joka teki päätöksen ensisijaisesti asetuotannon tarjoamien työpaikkojen vuoksi?

5. Miten vältetään tällaisen kielteisen tilanteen toistuminen, jotta aseita ei vietäisi enää sisäpoliittisia sortotoimia ja summittaisia teloituksia varten Nepaliin tai samankaltaisille alueille?

Lähde: belgialainen sanomalehti De Morgen, 17. lokakuuta 2003 ilmestynyt numero

Christopher Pattenin komission puolesta antama vastaus

(4. joulukuuta 2003)

Komissio on täysin tietoinen Nepalissa meneillään olevasta konfliktista ja pahoittelee syvästi rauhanneuvotteluiden keskeytymistä 27. elokuuta 2003 sekä sen jälkeen tapahtunutta väkivallan lisääntymistä ja ihmishenkien menetyksiä.

Asekauppaa käsitellään parhaillaan yhteisen uiko- ja turvallisuuspolitiikan (YUTP) puitteissa, ja komissio on täysimääräisesti mukana tässä työssä. Unioni hyväksyi kesäkuussa 1998 aseiden vientiä koskevat käytännesäännöt YUTP:n nojalla sellaisten kriteerien perusteella, joita jäsenvaltiot ovat sitoutuneet noudattamaan.

Myös komissio on huolestunut parlamentin jäsenen mainitsemista seikoista, mutta sillä ei ole valtuuksia eikä keinoja valvoa aseiden vientiä. Aseiden vientiä koskevien lupien myöntäminen on kokonaan jäsenvaltioiden sisäinen asia, ja niiden vastuulla on järjestää se sopivaksi katsomallaan tavalla täyttääkseen käytännesääntöjen mukaiset velvoitteensa.
FI Euroopan unionin virallinen lehti CE 78/60

(2004/C 78 E/0060)

KIRJALLINEN KYSYMYS P-1961/03

esittäjä(t): Alexander de Roo (Verts/ALE) komissiolle

(5. kesäkuuta 2003)

Aihe: Espanjan kansallisten vesivarojen hallintasuunnitelmaa käsittelevä kokous Isprassa

Voiko komissio, jatkona Alexander de Roon esittämään kysymykseen n:o 39 (H-0211/03), johon komissio vastasi kyselytunnilla 8. huhtikuuta 2003, kertoa lisäyksityiskohtia ehdotetusta teknisten ja tieteellisten asiantuntijoiden kanssa Isprassa järjestettävästä, Espanjan kansallisten vesivarojen hallintasuunnitelmaa käsittelevästä kokouksesta?

Koska tämä kokous järjestetään?

Keitä teknisiä ja tieteellisiä asiantuntijoita tulee olemaan mukana?

Margot Wallströmin komission puolesta antama vastaus

(24. heinäkuuta 2003)

Komissio suunnittelee parhaillaan asiantuntijakokouksen järjestämistä tämän vuoden syyskuussa, mutta päivämäärää ei ole vielä sovittu. Kokouksessa käsiteltäisiin Ebro-joen vesivarojen ehdotettua siirtämistä koskevia seikkoja.

Komissio odottaa, että kokoukseen osallistuu alan riippumattomia asiantuntijoita.

Komissio kehottaa tässä yhteydessä Espanjan viranomaisia lähettämään asianmukaiset tekniset asiantuntijat kokoukseen. Kokouskutsu on lisäksi esitetty Euroopan ympäristötoimistolle, Maailman luonnonsäätiölle (Bryssel), Maailman luonnonsäätiölle (Espanja) ja Ebro-joen ja Aragonin alueen vesivarojen hallintaa koskevalle säätiölle (Foundation for a New Water Culture, Platform for the Defence of the Ebro and the Region of Aragon).

Kaikilla kokoukseen osallistuvilla odotetaan olevan asianmukainen tekninen tausta ja Ebro-joen ja sen suistoalueen syvällinen tuntemus.
FI Euroopan unionin virallinen lehti CE 88/442

(2004/C 88 E/0450)

KIRJALLINEN KYSYMYS E-2956/03

esittäjä(t): Bart Staes (Verts/ALE) komissiolle

(8. lokakuuta 2003)

Aihe: Lisää tukea Yhdistyneiden Kansakuntien väestörahastolle (UNFPA)

Yhdysvaltojen ulkoministeri on torjunut abortteja ja pakkosterilointeja koskevat syytökset, joita YK:n väestörahastoon UNFPA:an on kohdistettu. Siitä huolimatta Yhdysvaltojen parlamentin edustajainhuone päätti tiistaina 23. heinäkuuta lopettaa väestörahaston tukemisen. Sen vuoksi rahasto menettää vuosina 2004 ja 2005 lähes 100 miljoonaa dollaria.

Rahasto auttaa kehitysmaita parantamaan gynekologista terveydenhuoltoa ja on tärkeässä asemassa väestöräjähdyksen ja muiden köyhyyttä lisäävien demografisten trendien vastustamisessa. Rahaston eräänä tehtävänä on antaa ehkäisyvalistusta. Yhdysvaltojen rahoituksen loppuminen johtaa kahteen miljoonaan ei-toivottuun raskauteen ja 800 000 aborttiin, joita ei voida estää. Arvioidaan, että määrärahojen puuttuessa tuhannet lapset ja äidit kuolevat synnytysvuoteelle.

Mitä mieltä komissio on tästä Yhdysvaltojen toimenpiteestä?

Onko komissio esittänyt näkemyksensä Yhdysvaltojen päättäjille?

Onko komissio valmis antamaan (tulevaisuudessa) lisätukea YK:n väestörahastolle monien ihmishenkien pelastamiseksi?

Jos on, kuinka paljon lisätukea komissio aikoo antaa? Jos ei, miksi?

Poul Nielsonin komission puolesta antama vastaus

(19. marraskuuta 2003)

Komissio on hyvin pettynyt Yhdysvaltojen parlamentin edustajainhuoneen päätökseen lopettaa tuki Yhdistyneiden Kansakuntien väestörahastolle UNFPA:lle. Komissio tukee täysin toimintaperiaatteita, jotka määritellään vuonna 1994 Kairossa pidetyssä kansainvälisessä väestö- ja kehityskonferenssissa hyväksytyssä toimintaohjelmassa. Komissio katsoo, että tämä Yhdysvaltojen parlamentin edustajainhuoneen viimeisin päätös vaarantaa toimintaohjelman toteuttamisen.

Komissio on tukenut UNFPA:n hankkeita monissa yhteyksissä. Viime vuonna komissio rahoitti 20 miljoonalla eurolla UNFPA:n toimintaa tukevaa hanketta osana seksuaali- ja lisääntymisterveyttä koskevaa 32 miljoonan euron pakettia, josta sovittiin Yhdysvaltojen aikaisempien tukileikkausten jälkeen. Lisäksi 12 miljoonaa euroa on varattu tämän ohjelman laajentamiseen. Komissio on myös valmis tutkimaan kaikki ehdotukset, jotka UNFPA tekee vastauksena avusta lisääntymis- ja seksuaaliterveyteen ja lisääntymistä ja seksuaalisuutta koskeviin oikeuksiin liittyville politiikoille ja toimille kehitysmaissa 15 päivänä heinäkuuta 2003 annettuun parlamentin ja neuvoston asetukseen (EY) N:o 1567/2003 (1) perustuvaan ehdotuspyyntöön. Vuoden 2004 alustavassa talousarviossa kyseisen budjettikohdan määrärahoja on lisätty 17,8 miljoonaan euroon tämän alan lisääntyneiden tarpeiden vuoksi.

(1) EUVL L 224, 6.9.2003.
2.

28. heinäkuuta 2003 päivätyssä kirjeessä, joka oli osoitettu valiokunnan puheenjohtajalle ja esittelijöille, terveys- ja kuluttaja-asioiden PO:n pääjohtaja ilmoitti komission tunnustavan, että toimien on oltava suhteellisia. Voiko komissio ilmoittaa, miten tämä sopii yhteen ehdotettujen kauaskantoisten muutosten kanssa, jotka tulevat vaikuttamaan kaikkiin kuluttajaluottoihin ja rajat ylittäviin luottoihin, erityisesti pääjohtajan kommentin valossa, kun tämä toteaa, että ”radikaali vaihtoehto olisi pidättyminen kuluttajaluottojen kotimyyntiä koskevan asetuksen antamisesta, koska sen rajat ylittävä ulottuvuus on äärimmäisen rajoitettu (raja-alueisiin)”? Tätä perustelua voitaisiin soveltaa ehdotuksen muihinkin osa-alueisiin? Millaisilla perusteilla komissio on määrittänyt direktiivin tarpeellisuuden sen nykyisessä muodossa?
—

Euroopan sosiaalirahasto (ESR) Yhteisön tukikehys I (YTK I) Asiaa koskeva yhteenveto lähetetään suoraan arvoisalle parlamentin jäsenelle ja parlamentin sihteeristölle. Yhteisön tukikehys II (YTK II) Niiden kahden hankkeen osalta, jotka Grundig-yhtymä esitti toimenpidekokonaisuuden 1 (Estimular a modernização empresarial do PRIME — Prime-ohjelman puitteissa toteutettava yritysten nykyaikaistamisen edistämistä koskeva hanke) yhteydessä, viimeisin rekisteröity menettely on talousministerin antama hyväksyntä, joka on yhdenmukainen seuraavassa taulukossa esitettyjen ESR:ää koskevien päivämäärien ja summien kanssa: (euroa) Verotunnus Hankkeen vetäjä Hankkeen numero Tiedot hyväksytty ESR-investointi ESR:n puitteissa tukikelpoinen investointi ESR-aloite 502302178 Grundig — Sist. de Electronica, Lda. 00/06144 12.12.2002 300 249,29 165 717,70 99 430,62 503263834 Grundig — Sist. de Electronica, Lda. 00/13274 18.8.2003 363 272,99 333711,15 197413,84